**ՀԻՄՆԱՎՈՐՈՒՄ**

**«ԱՆՁՆԱԿԱՆ ՏՎՅԱԼՆԵՐԻ ԱՎՏՈՄԱՏԱՑՎԱԾ ՄՇԱԿՄԱՆ ԴԵՊՔՈՒՄ ԱՆՀԱՏՆԵՐԻ ՊԱՇՏՊԱՆՈՒԹՅԱՆ ՄԱՍԻՆ» ԿՈՆՎԵՆՑԻԱՆ ՓՈՓՈԽՈՂ**

**ԱՐՁԱՆԱԳՐՈՒԹՅԱՆ ՎԱՎԵՐԱՑՄԱՆ ՆՊԱՏԱԿԱՀԱՐՄԱՐՈՒԹՅԱՆ ՎԵՐԱԲԵՐՅԱԼ**

«Անձնական տվյալների ավտոմատացված մշակման դեպքում անհատների պաշտպանության մասին» կոնվենցիան փոփոխող արձանագրությունը (այսուհետ նաև՝ Արձանագրություն) ստորագրվել է 2018 թվականի հոկտեմբերի 10-ին:

Փաստաթուղթը ստորագրել է 41 պետություն, վավերացրել է 5 պետություն:

Արձանագրությունը բաց է ստորագրման՝ 1981 թվականի հունվարի 28-ին Ստրասբուրգում ստորագրման համար բացված «Անձնական տվյալների ավտոմատացված մշակման դեպքում անհատների պաշտպանության մասին» կոնվենցիայի (այսուհետ նաև՝ Կոնվենցիա) անդամ պետությունների համար:

 Հայաստանի Հանրապետության կողմից Արձանագրությունը ստորագրվել է 2019թ. հոկտեմբերի 2-ին:

Արձանագրությունն ըստ էության փոփոխում է 1981 թվականի հունվարի 28-ին Ստրասբուրգում կնքված կոնվենցիան, որը Հայաստանի Հանրապետությունը ստորագրել է 2012 թվականի մայիսի 9-ին:

Արձանագրությունը կոչված է անձնական տվյալների մշակման ոլորտում առկա արդի իրողություններին և մարտահրավերներին համապատասխանեցնել Կոնվենցիայում զետեղված իրավական կարգավորումները: Միևնույն ժամանակ անհրաժեշտ է ընդգծել, որ Արձանագրության ուժի մեջ մտնելուց հետո ուժը կորցրած կհամարվի Կոնվենցիային կից՝ Վերահսկիչ մարմինների և տվյալների անդրսահմանային հոսքերի վերաբերյալ լրացուցիչ արձանագրությունը, որը Հայաստանի Հանրապետության համար ուժի մեջ է մտել 2012 թվականի սեպտեմբերի 1-ին:

Արձանագրության կարևորությունը կայանում է նրանում, որ Կոնվենցիան, ստորագրված լինելով գրեթե 40 տարի առաջ՝ իր որոշակի կարգավորումներով այլևս չի համապատասխանում անձնական տվյալների ավտոմատացված մշակման հետևանքով ժամանակակից աշխարհում առաջ եկող մարտահրավերներին, ինչն էլ իր հերթին առաջ է բերում Կոնվենցիայի բազմաթիվ դրույթներ խմբագրելու անհրաժեշտություն:

Վավերացնելով Արձանագրությունը՝ Հայաստանի Հանրապետությունը կվերահաստատի Եվրոպայի խորհրդի շրջանակներում արդյունավետ համագործակցություն իրականացնող և ստանձնած պարտավորությունները բարեխղճորեն կատարող երկրի իր համբավը:

Կարևոր է նաև արձանագրել, որ «Անձնական տվյալների պաշտպանության մասին» ՀՀ օրենքն ու դրանից բխող օրենսդրությունը մշակվելով 2015 թվականից սկսած, բավականին առաջադեմ է, և ըստ էության համապատասխանում է այս արձանագրության պահանջներին:

 Միևնույն ժամանակ, Արձանագրությունը վավերացնելով, մասնակից պետությունները պարտավորվում են, ի թիվ այլնի՝

* ավելի մեծ ուշադրություն դարձնել անձնական տվյալների մշակման թափանցիկությանը,
* հնարավորություն ընձեռել Կոնվենցիայի ուժով ստեղծված Կոնվենցիոն հանձնաժողովին գնահատել կողմ հանդիսացող պետության կողմից Կոնվենցիայով նախատեսված միջոցառումների իրականացման արդյունավետությունը (մինչ այս կոչվում էր Խորհրդատվական հանձնաժողով),
* նշանակել մեկ կամ մի քանի լիազոր մարմին և վերջիններիս անվանումը, հասցեն և իրավասությունը ներկայացնել ԵԽ գլխավոր քարտուղարին (ՀՀ դեպքում արդեն գոյություն ունի՝ Անձնական տվյալների գործակալությունը):

Հաշվի առնելով վերոնշյալը՝ ՀՀ արդարադատության նախարարությունը նպատակահարմար է գտնում «Անձնական տվյալների ավտոմատացված մշակման դեպքում անհատների պաշտպանության մասին» կոնվենցիան փոփոխող արձանագրության վավերացումը:

**ՆԱԽԱՐԱՐԻ ՏԵՂԱԿԱԼ**

 **ՔՐԻՍՏԻՆՆԵ ԳՐԻԳՈՐՅԱՆ**

